Kataluniako prozesu subiranistaren kontrako auzia

**Kataluniako prozesu subiranistaren kontrako auzia**, legez **20907/2017 Auzi Berezia,** Espainiako Auzitegi Gorenean egindako epaiketa izan zen, Kataluniako Generalitateko buruzagien kontrakoa. Pablo Llarena epaileak koordinatu zuen instrukzioa 2017ko urritik 2018ko uztailera eta, ondorioz, 18 pertsona izan ziren auzipetuak, tartean zirela Carles Puigdemonten gobernuko kide ia guztiak, Jordi Sànchez eta Jordi Cuixart kultura eta politikako aktibistak, Carme Forcadell Kataluniako Parlamentuko buru ohia, eta bertako hainbat kide. thumb|Epaiketa Madrilgo Auzitegi Gorenean egin zen2019ko urriaren 14an, epaiak plazaratu ziren, eta auzipetuetatik 13 izan ziren kondenatuak, Katalunian, oro har, eta giro subiranistetan, gogortzat hartutako sententzia. Auzia larritasun politiko goreneko aferatzat hartu zen, oihartzun politiko handiagatik. Generalitateko buruzagien kontrako epaiak aldarri bihurtu ziren auzipetuei babesa adierazteko eta subiranotasunaren eta demokraziaren alde Katalunian, baita Euskal Herrian eta beste zenbait tokitan ere. Epaiek mobilizazio oso jendetsuak harrotu zituzten zazpi egunez Katalunian, Espainiako politika osoa ataka batean jarriz.

## Hasiera eta garapena 
Manuel Marchena epaileak zuzendu zuen epaiketako ahozko ikustaldia; 2019ko otsailaren 12an hasi zen ahozko auzi judiziala. Azken sententzian parte hartu zuten beste epaileak hauexek izan ziren: Andrés Martínez Arrieta, Ana Ferrer, Andrés Palomo, Antonio del Moral, José Ramón Verdugo, eta Luciano Varela. Akusatu batzuk fidantzarik gabe behin-behinean espetxeratu zituzten instrukzioa abiatu zenean. Entzunaldiak 2019ko ekainaren 12an amaitu ziren, konklusioak entzun ondoren; fiskaltzak kargu larrienak berretsi zituen: asaldaketa (indarkeria bidezko sedizio edo albaramendua), "estatu kolpea" izan zelakoan.

Auzipetu guztiek zigor eskaeren gogortasuna nabarmendu zuten, eta salatu fiskaltzak gertakariak puztu eta desitxuratu zituela, "mugimendu independentista zigortzearren". Oriol Junquerasek, "guztion onerako", auzia epaitegietatik atera eta politikara itzultzeko eskatu zuen, "elkarrizketa eta adostasunaren bidetik". Amnesty Internationalek eta Giza Eskubideen aldeko Nazio Batuen Goi Komisarioak kezka handia agertu dute politikarien kontra hartutako neurriak eta akusazio larriak zirela eta. Buruzagi subiranisten kontrako herri akusaziorako Vox alderdia aurkeztu zen, kasua bere agenda politikoari publizitatea emateko bitarteko bihurtuz.

Epaiketan, auzitegiak 2.500 euroko isun bana jarri zien CUPeko diputatu ohiei Voxi erantzuteari uko egitearren, legeak nahitaez erantzutea ezartzen baitzien, lekukoak ziren aldetik. 2015eko martxoaren 15ean, Jose Lluis Traperok epaile aurrean deklaratu zuen lekuko gisa, bera Entzutegi Nazionalean baitzen epaitua izatekoa; adierazpenotan, bere burua zuritu ez ezik, urrundu egin zen bere arduradun politiko subiranistekiko, adieraziz haiekin ados ez zegoela eta esanekoa zela. Akusatuetako batzuk, prozesuak aurrera egin ahala, beste auzitegi batzuetara bideratu zituzten.

## Epaiak 
2019ko urriaren 14an, Espainiako Auzitegi Gorenak epaituei ezarritako sententzia plazaratu zuen, aho batez emandakoa. Auziperatuei zigor hauexek ezarri zizkien: 9 eta 13 urte arteko espetxe zigor bana bederatziri, sedizioa egotzita. Zigor gogorrenak haietako lauri ezarri zizkieten, diru publikoa bidegabe erabili zutelakoan: Oriol Junqueras, Jordi Turull, Raul Romeva, eta Dolors Bassa. Carme Forcadellek 11 urteko espetxe zigorra jaso zuen, eta Joaquim Fornek zein Josep Rullek, berriz, hamar urte eta erdi. Jordi Cuixartek eta Jordi Sanchezek, Omniumeko eta ANCko buru ohiak hurrenez hurren, Generalitateko beste hiru kontseilariri desobedientzia leporatu zieten, eta urtebete eta zortzi hilabete arteko inhabilitazioa ezarri: Santi Vila, Carles Mundó eta Meritxell Borràs; egunero, gainera, 200 euroko isuna ordaindu beharko zuten egunero 10 hilabetez. Aipatutakoez gain, beste kondenatuek ere inhabilitazio luzeko zigorrak jaso zituzten.13 urte artekoak.

## Erreakzioa Espainian 
Azaroaren 10eko Espainiako hauteskunde orokorrak gertu zirela, herrialde horretako alderdi nagusiek epaien aldeko adierazpenak egin zituzten, oro har. Pedro Sanchezek PSOEko gobernurako hautagaiak auzipetuek "kondenak osoki bete behar" zituztela nabarmendu zuen, eta ez zituela indultatuko. Eskuindar alderdi politikoek zigorrak edo/eta zigor kodea larriagotzea eskatu zuten. Adibidez, Pablo Casado PPko buruak Kode Penalean legez kanpoko erreferendum deialdiak, indultuen legea aldatzea altxamendu eta sedizioagatik kondenatuei hura debekatzeko, eta ezbehar sedizio (albaramendu) delitua sartzea".

## Erreferentziak 
## Ikus, gainera 
* Assemblea Nacional Catalana‎
* Kataluniako prozesu independentista
* Katalunia Operazioa
* Independentisten espioitza auzia (Espainia)

## Kanpo estekak